**ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ**

**M. ΔΕΥΤΕΡΑ, 14 ΑΠΡΙΛΙΟΥ 2025**

**OMIΛΙΑ ΠΡΟΕΔΡΟΥ κ. Γ. ΧΑΝΤΖΗΝΙΚΟΛΑΟΥ**

Κυρίες και Κύριοι Μέτοχοι,

Σας καλωσορίζω στην Ετήσια Γενική Συνέλευση της Πειραιώς Financial Holdings.

Θα ξεκινήσω την ομιλία μου με τις εξελίξεις του 2024 για την ελληνική οικονομία και το διεθνές περιβάλλον. Θα συνεχίσω με το ελληνικό τραπεζικό σύστημα, και την Πειραιώς, και θα κλείσω με τις προοπτικές για το 2025.

Το 2024 ήταν μια χρονιά γεμάτη με δυναμικές εξελίξεις και σημαντικά αποτελέσματα για την ελληνική οικονομία. Σε ένα διεθνές περιβάλλον που χαρακτηρίστηκε από αβεβαιότητα και δυσμενείς γεωπολιτικές εξελίξεις, η χώρα μας συνέχισε να αποτελεί παράδειγμα δημοσιονομικής πειθαρχίας,  οικονομικής ανάπτυξης, πολιτικής σταθερότητάς και συνέπειας.

Και αυτό ενώ η ανάπτυξη της ευρωπαϊκής οικονομίας επιβραδύνθηκε,  εν μέσω αποκλιμακούμενου πληθωρισμού και χαλάρωσης της νομισματικής πολιτικής, με τα επιτόκια να ακολουθούν πτωτική πορεία.

Σε αυτό το πλαίσιο, η ελληνική οικονομία επέδειξε ανθεκτικότητα και δυναμική, καταγράφοντας ετήσια ανάπτυξη της τάξης του 2,3% - έναν από τους υψηλότερους ρυθμούς οικονομικής ανάπτυξης μεταξύ των κρατών-μελών της Ευρωπαϊκής Ένωσης - και υψηλότερα από τον μέσο όρο των χωρών της Ευρωζώνης που κινήθηκε στο 0,9%.

Ταυτόχρονα, παρατηρήθηκε αύξηση της απασχόλησης και υποχώρηση της ανεργίας, επιβράδυνση του πληθωρισμού και σημαντική μείωση του δημόσιου χρέους ως ποσοστού του ΑΕΠ.

Η αναβάθμιση της πιστοληπτικής αξιολόγησης της Ελλάδας σε επενδυτική βαθμίδα αποτελεί απόδειξη της προόδου που έχει συντελεστεί και των θετικών προοπτικών.

Το οικονομικό περιβάλλον επηρέασε ευνοϊκά και  τις επιδόσεις του ελληνικού τραπεζικού συστήματος, το οποίο συνέχισε να αυξάνει τα μεγέθη, τόσο των καταθέσεων όσο και των δανειακών υπολοίπων, ανταποκρινόμενο στις χρηματοδοτικές ανάγκες της χώρας.

Συγκεκριμένα, κατά το 2024, οι καταθέσεις στο ελληνικό τραπεζικό σύστημα συνέχισαν την ανοδική τους πορεία με ρυθμό ταχύτερο από το προηγούμενο έτος καθώς αυξήθηκαν κατά 10 δισ. ευρώ, ενώ η καθαρή πιστωτική επέκταση έφτασε τα 14 δισ. ευρώ.

Το κόστος τραπεζικού δανεισμού των επιχειρήσεων και των νοικοκυριών υποχώρησε, ως αποτέλεσμα της πολιτικής μείωσης των επιτοκίων  του Ευρωσυστήματος και της μείωσης του κόστους αναχρηματοδότησης των τραπεζών από τις αγορές κεφαλαίων και ομολόγων.

Oι μεγάλες κινήσεις μετασχηματισμού που έκαναν οι ελληνικές τράπεζες τα τελευταία χρόνια, μειώνοντας περαιτέρω τα μη εξυπηρετούμενα δάνεια, περιορίζοντας τα έξοδά τους, και αξιοποιώντας τα οφέλη της τεχνολογίας, οδήγησαν το ελληνικό τραπεζικό σύστημα, σε σημαντική βελτίωση της κερδοφορίας του.

Δεν είναι υπερβολή να πω, ότι οι ελληνικές τράπεζες είναι στην καλύτερη θέση των τελευταίων πολλών ετών, με ισχυρή κεφαλαιακή επάρκεια, μεγάλη ρευστότητα, και σημαντικό περιθώριο να χρηματοδοτήσουν την ελληνική οικονομία.

Για την Πειραιώς, το 2024 αποτέλεσε μια χρονιά σημαντικής προόδου.

Όπως θα σας αναφέρει στη συνέχεια και ο Διευθύνων Σύμβουλος, Χρήστος Μεγάλου, ο Όμιλος Πειραιώς κατέγραψε 1,1 δισ. ευρώ κέρδη, επιτυγχάνοντας σημαντική αύξηση σε σχέση με το 2023.

Αυτή η επίδοση οδήγησε το Διοικητικό Συμβούλιο να προτείνει σήμερα στην Γενική Συνέλευση των Μετόχων την καταβολή ποσού μερίσματος σε μετρητά €373 εκατ. ήτοι €0,298 ανά μετοχή.

Κυρίες και κύριοι Μέτοχοι,

Είμαστε ήδη στο 2ο τρίμηνο του 2025, και οι τάσεις που παρατηρήσαμε το 2024, συνεχίζονται, με θετικά αποτελέσματα και μεγαλύτερη ένταση. Όμως, η αβεβαιότητα που έχει δημιουργηθεί πρόσφατα με την ανακοίνωση της επιβολής των νέων τελωνειακών δασμών από τον Πρόεδρο των ΗΠΑ, αλλά και από τα μέτρα «αντιποίνων» στα οποία προχωρήσαν κάποιοι εμπορικοί εταίροι των Ηνωμένων Πολιτειών, δημιουργούν προβληματισμούς.

Είμαστε στη διαδικασία αποτίμησης των μακροοικονομικών επιπτώσεων των δασμολογικών μέτρων που ανακοινώθηκαν, αλλά προφανώς αντιπροσωπεύουν έναν κίνδυνο για τις προοπτικές, τόσο της ευρωπαϊκής οικονομίας σε περίοδο οριακής ανάπτυξης, αλλά και σε ένα βαθμό και για τη χώρα μας.

Και ο κύριος λόγος είναι ότι η Ευρώπη, ως οικονομία με υψηλό βαθμό εξωστρέφειας, είναι ευάλωτη σε μια τέτοια εξέλιξη. Και η Ελλάδα, αν και έχει μια σχετικά μικρή εμπορική σχέση με τις ΗΠΑ, ενδέχεται να επηρεαστεί έμμεσα αρνητικά, καθώς μια συνολική επιβράδυνση του παγκόσμιου εμπορίου πιθανόν να μειώσει τη ζήτηση για ελληνικά προϊόντα – άμεσα και έμμεσα - και να περιορίσει τις προοπτικές ανάπτυξης σε 2 βασικούς τομείς της ελληνικής οικονομίας, τον τουρισμό και την ναυτιλία.

Ταυτόχρονα, στην Ευρώπη υπάρχουν και άλλες παράπλευρες εξελίξεις, όπως οι διεργασίες αύξησης των εξοπλιστικών δαπανών.  Ωστόσο, η επιβαρυμένη δημοσιονομική κατάσταση αρκετών χωρών αφήνει μικρά περιθώρια για νέες δαπάνες χωρίς περικοπές σε άλλους τομείς.  Σε αυτές τις εξελίξεις, η χώρα μας ενδεχομένως βγει ωφελημένη, γιατί ήδη ξοδεύει αρκετά σε αμυντικές δαπάνες, πάνω από τον μέσο όρο των ευρωπαϊκών χωρών.

Εν τω μεταξύ, η Ευρωπαϊκή Κεντρική Τράπεζα συνεχίζει τη χαλάρωση της νομισματικής της πολιτικής, και στην πρόσφατη συνεδρίαση στις αρχές Μαρτίου, μείωσε κατά 25 μονάδες τα βασικά της επιτόκια, όπως αναμενόταν, καθώς η εξέλιξη του πληθωρισμού ήταν σύμφωνη με τις αρχικές της προβλέψεις της.  Οι προσδοκίες είναι για περαιτέρω μείωση των επιτοκίων, κατά τουλάχιστον 0,50% μέσα στο 2025.

Όμως οι τελευταίες εξελίξεις με τους δασμούς, και οι διεργασίες για αύξηση των εξοπλιστικών δαπανών, δημιουργούν αμφιβολίες για τέτοιες μειώσεις, και η αγορά προσανατολίζεται προς μια επιπλέον μείωση κατά 25 μονάδες, προς το 1,75%, ενώ η αύξηση του πραγματικού ευρωπαϊκού ΑΕΠ κατά 0,9% το 2025 και 1,2% το 2026 αναμένεται να δεχτούν πίεση προς τα κάτω.

Για τη χώρα μας, σύμφωνα με τις τελευταίες εκτιμήσεις της Τράπεζας της Ελλάδος, ο ρυθμός ανάπτυξης αναμένεται να διατηρηθεί στο 2% και το 2025 – επίπεδο υψηλότερο από το μέσο όρο της ευρωζώνης.

Η ιδιωτική κατανάλωση και οι επενδύσεις, υποστηριζόμενες σε μεγάλο βαθμό από το Ταμείο Ανάκαμψης, θα συνεχίσουν να αποτελούν τις κινητήριες δυνάμεις της ανάπτυξης, ενώ η συμβολή του εξωτερικού τομέα εκτιμάται ότι θα είναι ουδέτερη, και ίσως αρνητική δεδομένων των εξελίξεων με τους δασμούς. Η συνεχιζόμενη ανάκαμψη της οικονομικής δραστηριότητας θα συνοδευθεί από μια μικρή περαιτέρω αποκλιμάκωση της ανεργίας.

Οι πρόσφατες διεθνείς εξελίξεις, και η διεθνής ανακατανομή των επενδυτικών ροών, φαίνεται πως ευνοούν την χώρα μας στους πρώτους μήνες του 2025, καθώς παρατηρούμε μεγάλες εισροές επενδυτικών κεφαλαίων στην Ευρώπη. Η χώρα μας ευνοείται από αυτές τις εισροές με αντίκτυπο στις ανατιμήσεις των μετοχών στο Ελληνικό Χρηματιστήριο. Αλλά, σε αυτές τις εισροές, που από μόνες τους αποτελούν ψήφο εμπιστοσύνης για την χώρα μας, πρέπει να επιταχύνουμε τις προσπάθειες να προσελκύσουμε ξένες άμεσες επενδύσεις.  Για να συμβεί αυτό, θα πρέπει να επιταχύνουμε τις απαραίτητες μεταρρυθμίσεις, ώστε η χώρα μας να αποτελέσει έναν ελκυστικό προορισμό για ξένους επενδυτές. Η ανάγκη αυτή εντείνεται δεδομένων των αναταράξεων στο διεθνές εμπόριο και την αυξημένη αβεβαιότητα στις αγορές.

Για την χώρα μας, η συνεχής ανάπτυξη και η προσπάθεια να καλύψουμε το αναπτυξιακό κενό που δημιουργήθηκε από την κρίση, αποτελεί μονόδρομο.  Και αυτή την προσπάθεια, το ελληνικό τραπεζικό σύστημα, και ειδικά η Πειραιώς – η μεγαλύτερη εγχωρία τράπεζα με το μεγαλύτερο δίκτυο καταστημάτων, το μεγαλύτερο πελατολόγιο, τις μεγαλύτερες καταθέσεις και τα μεγαλύτερο εγχώριο δανειακό υπόλοιπο,  έχουν έναν πολύ σημαντικό ρόλο να διαδραματίσουν στη μελλοντική πορεία της χώρας.

Έχουμε τα κεφάλαια, τη ρευστότητα, και τη θέληση, και ήδη, το εφαρμόζουμε τόσο με ίδια μέσα, όσο και με το προγράμματα χρηματοδοτήσεων, όπως το Ταμείο Ανάκαμψης και Ανθεκτικότητας, το γνωστό ως RRF.

Θετική ήταν η προκαταρκτική αξιολόγηση της Ευρωπαϊκής Επιτροπής για το 5ο αίτημα εκταμίευσης στην Ελλάδα πόρων ύψους €3,1 δις από το RRF Με την αναμενόμενη εκταμίευση, τα κεφάλαια που θα έχουν καταβληθεί στην Ελλάδα το πλαίσιο του προγράμματος θα ανέρχονται πλέον στα €21,3 δισ. η 59% σε ποσοστό των συνολικών πόρων που της αναλογούν.

Το πρόγραμμα RRF είναι πολύ σημαντικό για τη χώρα μας, δίνει μια μοναδική ευκαιρία για τον μετασχηματισμό της ελληνικής οικονομίας προς ένα βιώσιμο μοντέλο ανάπτυξης, και λειτουργεί ως υπόβαθρο στήριγμα της ανάπτυξης της χώρας.

Κυρίες και κύριοι Μέτοχοι,

Ως η Τράπεζα με το μεγαλύτερο αποτύπωμα στην ελληνική οικονομία, η Πειραιώς, θωρακισμένη με ισχυρή ρευστότητα, δυνατό ισολογισμό και επαρκή κεφαλαιακά αποθέματα, χρηματοδοτεί και θα συνεχίσει να χρηματοδοτεί την εξέλιξη της ελληνικής οικονομίας και να δημιουργεί αξία για τους μετόχους της.

Αν το 2024 αποτέλεσε εξαιρετικό έτος για την Πειραιώς υπερβαίνοντας τους στόχους της σε όλους τους τομείς, το 2025 ξεκίνησε με τις καλύτερες προοπτικές για την περαιτέρω εξέλιξή της κερδοφορίας.

Παράλληλα, η Πειραιώς συνεχίζει τον ψηφιακό μετασχηματισμό της και τις προσπάθειές της για βελτίωση της αποδοτικότητας. Αναφορικά με τους ανθρώπους μας, έχουμε λάβει μέτρα για την ανανέωση και την εκπαίδευση του ανθρώπινου δυναμικού μας.

Συγκεκριμένα, δύο στους τρεις εκ των νεοπροσληφθέντων υπαλλήλων μας είναι κάτω των 35 ετών, ενώ ενισχύουμε την εκπαίδευση τους σε νέες τεχνολογίες και πρακτικές.  Υπολογίζουμε ότι μέχρι το 2028, οι ώρες εκπαίδευσης θα αυξηθούν σε 50 από 40 σήμερα ανά έτος.

Οι άνθρωποι της Πειραιώς είναι αυτοί που αποδεικνύουν καθημερινά στην πράξη ότι οι αξίες που μοιραζόμαστε είναι η πραγματική δύναμη που υποστηρίζει τις επιτυχίες μας, τόσο σε επίπεδο επιδόσεων του Ομίλου, όσο και σε επίπεδο επαγγελματικής και προσωπικής εξέλιξης.

Στο πλαίσιο αυτό, το Διοικητικό Συμβούλιο, κατόπιν εισήγησης της Επιτροπής Αποδοχών, ενέκρινε ένα πρόγραμμα μεταβλητών αμοιβών μέσω διάθεσης δωρεάν κοινών μετοχών της Εταιρείας, σε στελέχη, με στόχο την περαιτέρω σύνδεση των αμοιβών των εργαζομένων με την μακροπρόθεσμη πορεία και κερδοφορία της Πειραιώς.

Η συμμετοχή στο εν λόγω πρόγραμμα προβλέπει την εκπλήρωση συγκεκριμένων προϋποθέσεων και ο μηχανισμός του είναι πλήρως εναρμονισμένος με το ισχύον νομικό και κανονιστικό πλαίσιο.

Στο πλαίσιο αυτό, έρχεται ως θέμα προς ψήφιση από τους Μετόχους μας η έγκριση για τη διάθεση δωρεάν κοινών μετοχών της Εταιρείας σε στελέχη.

Η εισαγωγή μεταβλητών αμοιβών έχει ιδιαίτερη σημασία για την Πειραιώς – μετά από πολλά χρόνια επίβλεψης και απουσίας κερδοφορίας.  Θέλω να σας διαβεβαιώσω, ότι στην διαμόρφωση των παραπάνω θέσεων, λαμβάνουμε – και θα λάβουμε - υπόψιν μας το περιεχόμενο των συνομιλιών με τους μετόχους μας αλλά και σημαντικούς άλλους παράγοντες του οικοσυστήματος, με στόχο τη συνεχή βελτίωση των πρακτικών μας και με απόλυτη διαφάνεια.

Ο ρόλος της Πειραιώς δεν περιορίζεται στη χρηματοδότηση της οικονομίας, στην ικανοποίηση των αναγκών και στην εξυπηρέτηση των πελατών μας. Είμαστε μέρος της κοινωνίας στην οποία επιχειρούμε, και φιλοδοξούμε να είμαστε κάτι παραπάνω. Σκοπός μας είναι να συνδράμουμε ενεργά στη δημιουργία μιας βιώσιμης κοινωνίας, επιστρέφοντας ένα μέρος της αξίας που δημιουργούμε, στην κοινωνία. Και αυτό καθοδηγεί, και θα καθοδηγεί, όλες μας τις δραστηριότητες.

Σε αυτή την κατεύθυνση, περίπου €55 εκατ. τα τελευταία δύο χρόνια έχουν κατευθυνθεί στην κοινωνική μας ατζέντα ως υποστήριξη σε κοινότητες, και για την αποκατάσταση φυσικών καταστροφών.

Επιτρέψτε μου, να αναφερθώ επιγραμματικά στα προγράμματα εταιρικής κοινωνικής ευθύνης, όπως το πρόγραμμα «EQUALL - Για μια Κοινωνία Ισότιμων Ανθρώπων», σκοπός του οποίου είναι η ανάπτυξη δράσεων για τη δημιουργία ίσων ευκαιριών για όλους, για μια κοινωνία χωρίς διακρίσεις, απαλλαγμένη από στερεότυπα, και από κάθε μορφής βία απέναντι στις ευάλωτες κοινωνικές ομάδες, όπως οι γυναίκες και τα παιδιά.

Κυρίες και Κύριοι Μέτοχοι,

Κλείνοντας, θέλω να επαναλάβω ότι  ο στόχος μας παραμένει πάντα ο ίδιος, και είναι να δημιουργούμε αξία για τους μετόχους μας, τους πελάτες μας, και την ελληνική οικονομία.  Να συνεισφέρουμε στην ευημερία του τόπου και της κοινωνίας μας, προωθώντας μια βιώσιμη ανάπτυξη προς όφελος όλων, με σεβασμό στο περιβάλλον, σε μια κοινωνία ίσων ευκαιριών.

Για να είναι εφικτό αυτό, το Διοικητικό Συμβούλιο της Πειραιώς  εργάζεται προκειμένου να υπάρχει το κατάλληλο πλαίσιο διακυβέρνησης και τα απαραίτητα συστήματα ελέγχου, ώστε να γίνει δυνατή η υλοποίηση των στρατηγικών της σχεδίων με συνέπεια, και σωστό προγραμματισμό μέσα σε ένα ταχέως μεταβαλλόμενο και γεμάτο προκλήσεις περιβάλλον.

Με αυτό τον τρόπο θα ανταποκριθούμε στις προσδοκίες των μετόχων μας, που στάθηκαν στο πλευρό μας καθ’ όλη τη διάρκεια  της σημαντικής πορείας μετασχηματισμού μας.

Δίνω τώρα τον λόγο στον Διευθύνοντα Σύμβουλο Χρήστο Μεγάλου που θα σας παρουσιάσει αναλυτικότερα τα επιχειρησιακά επιτεύγματα της περσινής χρήσης, αλλά και τις πρόσφατες εξελίξεις για την Τράπεζα.

Σας ευχαριστώ πολύ.